Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 315/12/6606	Lučenec, 3.12.2012
EEČ : 2-47-148-2012

U Z N E S E N I E

Trestná vec:	obvinený XXXXX 
Prečin:	Krádež formou spolupáchateľstva podľa § 20 k § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obvineného z prečinu krádeže formou spolupáchateľstva podľa § 20 k § 212 odsek 1 Trestného zákona na tom skutkovom základe, že dňa 09.06.2012 asi o 22.30 hodine po vzájomnej dohode s obvineným XXXXX spred rozostavaného neohradeného rodinného domu bez popisného čísla v katastri obce XXXXX v časti zvanej XXXXX odcudzili tam voľne položený štvoržilový kábel typu HO5RR-F meď-guma o dĺžke 100 m  aj s dvomi koncovkami a to zásuvkou a vidlicou, ktoré boli na kábli nainštalované, čím pre  XXXXX,  nar.  XXXXX  spôsobili  škodu vo výške 340,78 €   
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením povereného príslušníka Obvodného oddelenia PZ vo Fiľakove sp. zn. ORP-867/FI-LC-12 z 19.06.2012 bolo podľa § 206 odsek 1 Trestného poriadku vznesené obvinenie XXXXX  za prečin krádeže formou spolupáchateľstva  podľa § 20 k § 212 odsek 1, 3 písmeno b) Trestného zákona a XXXXX za prečin krádeže formou spolupáchateľstva podľa § 20 k § 212 odsek 1 Trestného zákona na skutkovom základe uvedenom vo výrokovej časti tohto uznesenia.

	Nakoľko v priebehu vyšetrovania vznikli pochybnosti o duševnom stave obvineného XXXXX, boli do konania pribratí znalci na vyšetrenie jeho duševného stavu. Zo znaleckého psychiatrického posudku vypracovaného XXXXX a XXXXX vyplýva, že znalci u obvineného XXXXX zistili primárne znížený intelekt na úrovni stredne ťažkej mentálnej retardácie s poruchami správania. V čase spáchania trestnej činnosti mal rozpoznávacie a ovládacie schopnosti vymiznuté. Obvinený XXXXX vzhľadom na znížený intelekt do pásma stredne ťažkej mentálnej retardácie nie je schopný plne chápať zmysel trestného konania. Znalci doporučujú mu uložiť ochranné psychiatrické liečenie ambulantnou formou. 

	Z ustanovenia § 23 Trestného zákona vyplýva, že kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	V zmysle ustanovenia § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Na základe týchto dôvodov som preto rozhodol tak, ako je to uvedené vo výrokovej časti tohto uznesenia. 	

Poučenie:
Proti tomuto uzneseniu je prípustná sťažnosť, ktorú možno
podať v lehote do troch dní od jeho oznámenia cestou tunajšej
prokuratúry na Krajskú prokuratúru v Banskej Bystrici.
Sťažnosť   m á   odkladný účinok.

JUDr. Ervin Csonka
prokurátor